ប្រទេស​ចិន​នឹង​ចាត់​វិធាន​ការ​តឹងរឹង​លើ​អ្នក​បំពុល​បរិស្ថាន​ និង​ដោះស្រាយ​ការ​ពឹង​ផ្អែក​ច្រើន​លើ​ធ្យូង
ប្រទេស​ចិន​មាន​កំណើន​សេដ្ឋកិច្ច​ដ៏​ខ្លាំង​ក្នុង​រយៈ​ពេល​៣​ទសវត្សរ៍​កន្លង​ទៅ​នេះ​ ប៉ុន្តែ​កំណើន​នេះ​បាន​ប៉ះពាល់​យ៉ាង​ខ្លាំង​ទៅ​លើ​បរិស្ថាន​របស់​ខ្លួន​ ដែល​មាន​ដូច​ជា​ការ​បំពុល​ខ្យល់​ ទឹក​ និង​ដី។​
ប៉េកាំង — ចិនបានសន្យាចាត់វិធានការតឹងរឹងទៅលើអ្នកបំពុលបរិស្ថាននិងរឹតបន្តឹងការគោរពច្បាប់ដើម្បីសំអាតបរិស្ថានរបស់ខ្លួន ដែលជាបញ្ហាមួយក្នុងចំណោមការព្រួយបារម្ភជាសាធារណៈធំបំផុតជាច្រើនរបស់ចិន។ រដ្ឋាភិបាលក្រុងប៉េកាំងក៏និយាយថាខ្លួនមានគម្រោងធ្វើឲ្យកំណើនមានចំនួនសូន្យក្នុងការប្រើប្រាស់ធ្យូង ដែលជាធនធានថាមពលមួយដ៏សំខាន់ដែលជួយបង្កើនសេដ្ឋកិច្ចដ៏ធំទីពីររបស់ពិភពលោក។ ប្រទេសចិនមានកំណើនសេដ្ឋកិច្ចដ៏ខ្លាំងក្នុងរយៈពេល៣ទសវត្សរ៍កន្លងទៅនេះ ប៉ុន្តែកំណើននេះបានប៉ះពាល់យ៉ាងខ្លាំងទៅលើបរិស្ថានរបស់ខ្លួន ដែលមានដូចជាការបំពុលខ្យល់ ទឹក និងដី។ ខណៈដែលកំណើនសេដ្ឋកិច្ចរបស់ខ្លួនបន្តធា្លក់ចុះ និងខណៈដែលរដ្ឋាភិបាលបានដាក់កម្រិតអត្រាលូតលាស់ដែលជាកម្រិតទាបបំផុតនៅក្នុងពេល ២៥ ឆ្នាំកន្លងទៅនេះ ប្រទេសចិនកំពុងព្យាយាមធ្វើឲ្យមានកំណើនមួយដែលមានស្ថិរភាពនិងគុណភាព។ ការសំអាតបរិសា្ថនជាផ្នែកដ៏សំខាន់មួយនៃផែនការ (ភាពស្មើគ្នា) នេះ។ កាលពីឆ្នាំមុន ប្រទេសចិនបានប្រកាសប្រយុទ្ធនឹងការភាពកខ្វក់ក្នុងខ្យល់អាកាស និងនៅក្នុងរបាយការណ៍ប្រចាំឆ្នាំរបស់លោកដែលធ្វើទៅកាន់សមាជពលរដ្ឋចិននៅដើមខែនេះ (កាលពីថ្ងៃព្រហស្បតិ៍) លោកនាយករដ្ឋមន្រ្តី Li Keqiang សន្យានឹងបន្តធ្វើឲ្យបានច្រើនជាងនេះទៅទៀត។ លោក Li និយាយថា «ការបំពុលបរិស្ថានគឺជាជំងឺដែលធ្វើឲ្យប៉ះពាល់ដល់គុណភាពជីវិតរបស់ពលរដ្ឋនិងជាបញ្ហាមួយដែលមានទម្ងន់យ៉ាងធ្ងន់នៅលើបេះដូងរបស់ពួកគេ»។ លោកថ្លែងថាមេដឹកនាំប្រទេស «ត្រូវតែប្រយុទ្ធនឹងបញ្ហានេះជាមួយនឹងកម្លាំងទាំងអស់ដែលយើងមាន»។ វិស័យមួយក្នុងចំណោមវិស័យសំខាន់ៗដែលចិនត្រូវប្រយុទ្ធជាមួយគឺ ការតស៊ូរបស់ខ្លួនដើម្បីកាត់បន្ថយការពឹងពាក់លើធ្យូង ដែលខ្លួនបានពឹងផ្អែកដោយសារតែតម្លៃថោករបស់ធ្យូង។ ប៉ុន្តែការប្រើប្រាស់ធ្យូងនេះបានធ្វើឲ្យប្រទេសចិនក្លាយជាអ្នកផលិតនិងអ្នកប្រើប្រាស់ធ្យូងដ៏ធំបំផុតក្នុងពិភពលោក ដែលជាប្រភពដ៏ចម្បងនៃការបំពុលខ្យល់អាកាស។ លោកនាយករដ្ឋមន្រ្តី Li មានប្រសាសន៍ថា ចិននឹងបង្កើនការគ្រប់គ្រងការបញ្ចេញចោលផ្សែងពុលនៅរោងចក្រផលិតថាមពលដែលប្រើប្រាស់ធ្យូង ហើយព្យាយាមឲ្យមានកំណើនសូន្យនៅក្នុងការប្រើបា្រស់ធ្យូងនៅឆ្នាំនេះ នៅក្នុងតំបន់សំខាន់ៗរបស់ប្រទេស។ នៅក្នុងរបាយការណ៍មួយស្តីអំពីការអភិវឌ្ឍសេដ្ឋកិច្ចដែលត្រូវបានចេញផ្សាយថ្មីៗនេះ (កាលពីថ្ងៃព្រហស្បតិ៍) គណៈកម្មការកំណែទម្រង់ និងការអភិវឌ្ឍជាតិរបស់ប្រទេសចិនក៏ផ្តោតអារម្មណ៍លើភាពកខ្វក់របស់ប្រេងឥន្ធនៈផងដែរ។ របាយការណ៍នេះនិយាយថានៅក្នុងតំបន់ដែលទទួលរងផលប៉ះពាល់ដោយផ្សែងអ័ព្ទក្រាស់ៗ រដ្ឋាភិបាលនឹងគ្រប់គ្រងយ៉ាងតឹងរ៉ឹងទៅលើចំនួននៃឧស្សាហកម្មដែលប្រើប្រាស់ថាមពលច្រើន និងពិចារណាជំនួសរោងចក្រថាមពលដែលប្រើធ្យូងដោយប្រភពថាមពលផ្សេងទៀត។ ឆ្នាំមុនជាលើកទី១នៅក្នុងសតវត្សនេះ ដែលប្រទេសចិនមានការធា្លក់ចុះក្នុងការប្រើប្រាស់ធ្យូងរបស់ខ្លួន។ នៅក្នុងសុន្ទរកថារបស់លោក លោក Li សន្យាថានឹងចាត់វិធានការតឹងរ៉ឹងលើអ្នកបំពុលបរិស្ថាន។ លោក Li និយាយថា រដា្ឋភិបាល «ត្រូវតែអនុវត្តច្បាប់បរិសា្ថននិងបទបញ្ញត្តិបរិស្ថានទាំងឡាយឲ្យបានតឹងរ៉ឹង។ បង្រ្កាបមនុស្សដែលមានទោសទាំងនោះដែលអនុញ្ញាតឲ្យមានការបញ្ចេញចោលឧស្ម័នពុលដោយខុសច្បាប់ ហើយត្រូវធ្វើឲ្យបា្រកដថាពួកគេត្រូវបង់ប្រាក់ពិន័យឲ្យបានធ្ងន់ធ្ងរចំពោះបទល្មើសរបស់ខ្លួន»។ ប្រទេសចិនបាននិយាយអំពីការរឹតបន្តឹងទៅលើបញ្ហាបរិស្ថាននេះអស់រយៈពេលជាច្រើនឆ្នាំមកហើយ តែវាពិតជាពិបាកនឹងនិយាយណាស់ឥឡូវនេះថាតើអាជ្ញាធរនឹងអាចអនុវត្តធ្វើដល់កម្រិតណា។ កាលពីឆ្នាំមុន មានតែក្រុង ៨ ក្នុងចំណោមក្រុង ៧៤ របស់ចិនដែលបានសម្រេចគោលដៅគុណភាពខ្យល់របស់ខ្លួន។ លោក Chan King Ming សាស្ត្រាចារ្យនៅសាកលវិទ្យាល័យ City University of Hong Kong និយាយថា វាជាសញ្ញាល្អមួយដែលក្រុមមន្រ្តីកំពុងតែចាប់អារម្មណ៍លើសារៈសំខាន់នៃបញ្ហានេះ ប៉ុន្តែការអនុវត្តច្បាប់បរិស្ថានគឺជាបញ្ហាដែលត្រូវប្រឈមធំជាងគេ។ គាត់បានបន្ថែមថា មូលហេតុសម្រាប់បញ្ហានេះគឺថា មានមន្រ្តីច្រើនថ្នាក់ពេកដើម្បីធ្វើការជាមួយនៅលើបញ្ហានេះ តាំងពីរដ្ឋាភិបាលកណ្តាលចុះទៅដល់មន្រ្តីនៅកម្រិតក្រុងនិងស្រុក។ «ខ្ញុំនៅតែមានការមន្ទិលសង្ស័យច្រើនថា មន្រ្តីចិននៅកម្រិតផ្សេងៗទាំងនេះមានសមត្ថភាពអាចនឹងធ្វើសហប្រតិបត្តិការជាមួយរដ្ឋាភិបាលក្រុងប៉េកាំងបានប៉ុនណា»។ លោក Chan និយាយថា វាក៏នឹងពិបាកផងដែរក្នុងការដាក់ឲ្យមានការត្រួតត្រាដែលអាចប៉ះពាល់ដល់ថាមពលដែលមានសម្រាប់ទីក្រុងនិងតំបន់ដែលមានការរីកចម្រើនឆាប់រហ័ស គឺទីដែលស្រេកឃ្លានចំពោះការអភិវឌ្ឍនិងការរីកចម្រើន៕